《次韵政老夜坐有怀》
宋代·王洋

客行犯萧条，物态如寒冰。
借问松窗人，久客将何营。
答言慕幽禅，怀抱彻欲清。
当年困流俗，鑽纸如痴蝇。
一朝脱尘纲，决若飞鸟惊。
斋盂趁后辈，卧氎陪老生。
从兹辈行间，往往推先鸣。
此道本无学，精粗不可评。
忽然辨疆哉，独得分专城。
物外怀抱好，醒来毛发轻。
馀事不着意，自然造纯精。
怜君生卑微，也缚利与名。
持身抱馀恨，写物多遁情。
以此游世间，心虑何由平。
再拜谢师言，得闲频寄声。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。